Deputadu Adriano propoin diálogu nasionál diskute sustentabilidade fundu minarai | TATOLI Agência Noticiosa de Timor-Leste\nVARANDA EKONOMIA Deputadu Adriano propoin diálogu nasionál diskute sustentabilidade fundu minarai\nDILI, 05 dezembru 2020 (TATOLI)—Deputadu Bankada Partidu Demokrátiku (PD), Adriano do Nascimento, rekomenda ba VIII Governu Konstitusionál atu hamosu diálogu nasionál nune’e sosiedade hotu-hotu diskute sustentabilidade fundu minarai.\nDeputadu Bankada Partidu Demokrátiku (PD), Adriano do Nascimento, halo predisaun katak tempu ida laiha rekursu finanseira hodi sustenta povu no nasaun nia moris.\nNia sujere ba Primeiru-Ministru, karik bele iha tuur konseitu ida katak Timor-Leste nia fundu petrolífetu nia sustentabilidade ne’e iha kestaun.\n“Ha’u husu Primeiru-Ministru bele hamutuk ho Prezidente Repúblika no Prezidente Parlamentu Nasionál, buka ona tempu para halo ona diálogu nasionál ida hodi ko’alia kona-ba sustentabilidade fundu petrolíferu no mos solusaun fonte reseita ba estadu nian. Ha’u preokupa tebes ita la hanoin agora, sá tán ita satán malu, hatún-malu, haketak-malu,” Deputadu Adriano do Nascimento hato’o ideia ne’e liuhosi debate proposta-lei OJE 2021, iha faze espesialidade loron daruak, iha plenária Parlamentu Nasionál, sábadu ne’e.\nNia husu ba xefe Governu atu konvense líder istóriku sira hodi buka solusaun ba sustentabilidade fundu minarai hodi sustenta povu no nasaun nian.\nEis Prezidénsia Konsellu Ministru tempu VII Governu Konstitusionál hato’o opiniaun ne’e ho razaun fundamentál tolu hanesan fonte reseita petrolifera Bayu Undan menus daudaun, atu halo dezenvolvimentu ba Greater Sunrise mós seidauk iha serteza ne’ebé seidauk fó esperansa boot no problema reseita doméstika hakdasak hela.\nNune’e mós pandemia globál surtu COVID-19 ne’ebé nasaun tomak iha mundu enfrenta.\n“Ha’u atu husu ita-boot nia polítika ka Governu ida-ne’e ninia polítika, sá polítika ekonómika mak timor-leste tenke hatuur durante VIII Governu nia mandatu ne’e, para atu-bele fó solusaun alternativa no problema tolu ne’ebé ha’u mensiona. Tanba, se ita la hanoin agora, derrepente ita foti hotu fundu petrolífera, nasaun ne’e atu ba ne’ebé,” deputadu PD ne’e fó hanoin.\nBazea ba Livru (Panorama Orsamentál) previstu despeza governu sei depende maka’as ba fundu minarai. Governu nia politíka fiskál maka Politíka Fiskál Antesipada (front‐loading fiscal policy), katak halo orsamentu estadu boot iha períodu tempu badak liuhusi finansiamentu esesu levantamentu hodi finánsia dezenvolvimentu kapitál umanu no infrastrutura bazíka atu fasilita no enkoraja investimentu setór privadu no diversifika ekonomia.\nIha livru panorama orsamentál ne’e hateten, kresimentu ekonómiku ne’ebe forte no sustentável ho investimentu setór privadu sei hamosu reseita doméstika barak no hamenus levantamentu hosi fundu minarai iha futuru.\n“Anáize sustentabilidade fiskál foku ba impaktu despeza kapitál ba PIB no koleksaun reseita doméstika iha tempu naruk no nia implikasaun ba balansu fundu minarai. Bazeia ba senáriu despeza ne’ebé aprezenta iha tabela 1 ho kategoria orsamentu hotu‐hotu sei sa’e 4% kada tinan, esepsaun ba kapitál dezenvolvimentu ne’ebe nia kresimentu bazeia ba estimasaun hosi fundu infraestrutura ba períodu 2021-2025, kresimentu ekonómiku no inflasaun. Ho senáriu ida-ne’e prevee katak fundu minarai sei hotu iha 2033 ka hotu iha tinan 13 nia laran,” refere livru panorama orsamentál.\nIha livru panorama orsamentál ne’e esplika, fundu minarai kontinua nu’udar fonte finansiamentu prinsipál ba OJE. Levantamentu fundu minarai halo liuhusi mekanismu (Rendimentu Sustentável Estimadu (RSE) no esesu levantamentu ne’ebe tenke utiliza ba interese Timor-Leste nian iha tempu naruk.\nKalkulasaun RSE halo bazeia ba projesaun valór fundu minarai iha inisiu tinan finanseira no valór prezente hosi reseita minarai ne’ebé atu hetan iha futuru. Presupostu sira-ne’ebé uza ba kalkulasaun RSE ba OJE 2021 kuaze hanesan ho OJE 2020 nian, maske retornu investimentu no reseita petrelífera iha 2020 iha mudansa tanba hetan aumentu.\nPrevious articleManorin sira tenke implementa zero toleransia ba violénsia iha eskola\nNext articleOrsamentu MAPKOMS aprovadu iha espesialidade